Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 988/11/5502	Čadca, 6.2.2012
EEČ : 2-37-19-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 18.10.2011 asi o 18.00 hod., v rodinnom dome č. 162 v meste XXXXX, časť XXXXX, okr. XXXXX, po predchádzajúcej hádke s nevlastným otcom XXXXX, s ktorým žije v spoločnej domácnosti, vzal zo stola kuchynský nožík a týmto ho bodol do bicepsu ľavej ruky, čím mu spôsobil bodnú ranu o veľkosti asi 1,5 cm a hĺbke 2 - 3 cm, čo si vyžaduje dĺžku liečenia a práceneschopnosti v trvaní 14 dní

Podľa §216 odsek 2 Trestného poriadku je určená obvinenému skúšobná doba v trvaní 15 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením vyšetrovateľa OR PZ, OKP XXXXX pod sp. zn. ČVS:ORP-588/OEK-CA-2011 zo dňa 18.10.2011 bolo podľa § 199 ods. 1 Tr. por., s poukazom na § 199 ods. 4 Tr. por. začaté trestné stíhanie  a uznesením povereného policajta OO PZ XXXXX pod sp. zn. ČVS:ORP-1540/TU-CA-2011 zo dňa 03.11.2011 podľa § 206 ods. 1    Tr. por. vznesené obvinenie XXXXX, nar. XXXXX pre prečin ublíženia na zdraví podľa § 156 ods. 1, ods. 2 písm. a) Tr. zák., na tom skutkovom základe ako je uvedené vo výrokovej časti predmetného uznesenia.

     V zmysle § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak: a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.      

     V rámci prípravného konania sa obvinený  XXXXX k spáchanému činu priznal, vyhlásil, že ho spáchal, popísal jeho priebeh tak, ako je to uvedené v skutkovej vete. Svoje konanie oľutoval. Zároveň dal súhlas na podmienečné  zastavenie trestného stíhania. 

    Pokiaľ ide o náhradu škody, tak poškodený XXXXX uviedol, že náhradu škody nežiada. Obvinený je jeho nevlastný syn a asi 6 rokov už žijú v spoločnej domácnosti. Vychádzajú spolu dobre a predtým a ani po tom nemali žiadne konflikty. Chce, aby sa vec ukončila nejako mimo súd.

    K tomuto je potrebné uviesť, že vo veci sa vykonávali úkony za účelom uzavretia a schválenia zmieru, avšak ani jedna zo strán nereagovala na predvolania k mediačnému konaniu. 
 
     Obvinený sa dopustil prečinu ublíženia na zdraví podľa § 156 ods. 1, ods. 2 písm. a) Tr. zák.,  za ktorý možno uložiť trest odňatia slobody na jeden rok až tri roky, t.j. horná hranica  trestu odňatia slobody neprevyšuje sadzbu uvedenú v § 216 ods. 1 Tr. por. 

    Obvinený XXXXX je bez zamestnania, pre priestupok nebol postihnutý, v registri trestov nemá záznam. 

      Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle  § 216 ods. 1 Tr. por., možno považovať rozhodnutie o podmienečnom zastavení trestného stíhania obvineného  za dostačujúce.
 
       Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

     V zmysle § 216 ods. 2 Tr. por. bola obvinenému XXXXX určená skúšobná doba v trvaní 15 (pätnásť) mesiacov, ktorá začína právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor